《桃花菊》
宋代·李洪

秋声振窾木，槁叶随飞蓬。
起视篱下华，灼灼夭桃容。
天公等儿戏，小草发纖秾。
乍疑武陵源，秦人傥再逢。
又如灵云老，禅机投劒锋。
畴昔粪土广，靖节吾所宗。
不然荐坠露，三闾挹遐踪。
吕令载黄花，鞠裳表其衷。
浊醪乱眼缬，衰颜暂时红。
肯效玄都吟，葵麦摇春风。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。